इसी क्रम में हरे रंग की लालटेन गौरेया आदि कविताओं से एक नास्टेल्जिक लगाव झरता है और पाठक को अपने विस्मृत लोक में ले जाता है। वे संवेदनाओं की पोटली में मूल्यों को जतन से सहेज कर बांधे रखने वाले व्यक्ति हैं। फिर इस पोटली के संसार को अपनी कविता में धीरे-धीरे खोलते हैं। वे नहीं चाहते उनके न होने पर उनके पेशेवर काम-काज की उपलब्धियों की चर्चा हो। वे चाहते हैं चर्चा हो उनकी भावना और आचार-विचार की। आदमीयत की। वे खुदाई में मिले डायनासोर के जीवाश्म की चर्चा के दौरान इस कसक को भी व्यक्त करते हैं कि काश पुरातत्व शोधक मानव अवशेष के साथ-साथ मानवीय संवेदनाओं के चिह्न भी खोज पाते।